CELEX: 62015CC0513
Language: et
Date: 2017-02-08 00:00:00
Title: Kohtujurist Bot, 8.2.2017 ettepanek.#Menetlus, mille algatamist taotles Agrodetalė UAB.#Eelotsusetaotlus, mille on esitanud Lietuvos vyriausiasis administracinis teismas.#Eelotsusetaotlus – Siseturg – EÜ tüübikinnitus – Direktiiv 2003/37/EÜ – Kohaldamisala – Põllu- või metsamajanduslikud traktorid – Kolmandast riigist imporditud kasutatud sõidukite turuleviimine ja registreerimine Euroopa Liidus – Mõisted „uus sõiduk“ ja „kasutusele võtmine“.#Kohtuasi C-513/15.

KOHTUJURISTI ETTEPANEK
      YVES BOT
      esitatud 8. veebruaril 2017 (
            1
         )
      
         Kohtuasi C‑513/15
      
      
         Agrodetalė UAB
      
      
         versus
      
      
         Vilniaus miesto savivadybės administracija
      
      
         (eelotsusetaotlus, mille on esitanud Lietuvos vyriausiasis administracinis teismas (Leedu kõrgeim halduskohus))
      
      „Eelotsusetaotlus — Siseturg — Põllu‑ või metsamajanduslikud traktorid — Direktiiv 2003/37/EÜ — Kohaldamisala — Väljaspool Euroopa Liitu valmistatud kasutatud sõidukite turuleviimine ja registreerimine Euroopa Liidus — Liikmesriikide võimalus reguleerida nende sõidukite registreerimist — Alates 1. juulist 2009 kasutusele võetud uued sõidukid — Mõisted „uus sõiduk“ ja „turuleviimine”
      
               1. 
            
            
               Käesolevas eelotsusetaotluses palutakse tõlgendada Euroopa Parlamendi ja nõukogu 26. mai 2003. aasta direktiivi 2003/37/EÜ põllu- või metsamajanduslike traktorite, nende haagiste ja pukseeritavate vahetatavate masinate, ja nende masinate jaoks mõeldud süsteemide, nende osade ja eraldi seadmestike tüübikinnituse andmise kohta ja direktiivi 74/150/EMÜ kehtetuks tunnistamise kohta (
                     2
                  ) (muudetud komisjoni 18. märtsi 2014. aasta direktiiviga 2014/44/EL (
                     3
                  )).
            
         
               2. 
            
            
               Taotlus on esitatud vaidluses, mille pooled on äriühing Agrodetalė UAB (edaspidi „Agrodetalė“) ja Vilniaus miesto savivaldybės administracija (Vilniuse linnavalitsus, Leedu; edaspidi „Vilniuse linnavalitsus“) ning mis puudutab viimase keeldumist registreerida riiklikus traktorite, iseliikuvate masinate ja põllumajandusmasinate ning nende haagiste registris Valgevenest imporditud kasutatud traktorid.
            
         
               3. 
            
            
               Küsimustega, mille eelotsusetaotluse esitanud kohus on esitanud, soovitakse sisuliselt teada, kas kolmandast riigist Euroopa Liitu imporditud kasutatud sõidukid peavad selleks, et need liikmesriigis registreeritaks, vastama direktiiviga 2003/37 kehtestatud ühtlustatud tehnilistele nõuetele.
            
         
               4. 
            
            
               Ma väidan käesolevas ettepanekus, et direktiivi 2003/37 tuleb tõlgendada nii, et liikmesriigis niisuguste kasutatud sõidukite registreerimiseks, mis on liikmesriiki imporditud kolmandast riigist ja mis kuuluvad selle direktiiviga hõlmatud kategooriatesse, peavad need enne nende esmakordset kasutuselevõtmist liidus juhul, kui see leidis aset alates 1. juulist 2009, vastama selles direktiivis sätestatud tehnilistele nõuetele.
            
         
         I. Õiguslik raamistik
      
      A. Liidu õigus
      
      
               5.
            
            
               Nagu näitab nõukogu 4. märtsi 1974. aasta direktiivi 74/150/EMÜ põllu- ja metsamajanduslike ratastraktorite tüübikinnitust käsitlevate liikmesriikide õigusaktide ühtlustamise kohta (
                     4
                  ) põhjendus 1, lähtus liidu seadusandja seisukohast, et „kõigis liikmesriikides peavad traktorid vastama teatud kohustuslikele tehnilistele nõuetele; kusjuures need nõuded on liikmesriigiti erinevad ja takistavad seetõttu kaubandust Euroopa Majandusühenduse sees“.
            
         
               6.
            
            
               Seda tõdenud, leidis liidu seadusandja – nagu ilmneb direktiivi põhjendusest 2 –, et „selliseid ühisturu loomist ja nõuetekohast toimimist mõjutavaid takistusi saab vähendada ning isegi kõrvaldada, kui kõik liikmesriigid võtavad vastu ühesugused nõuded, mis nende olemasolevaid õigusakte kas täiendavad või asendavad“.
            
         
               7.
            
            
               Direktiivi 74/150 põhjenduses 3 täpsustab liidu seadusandja, et „käesoleva direktiivi nõudeid kohaldatakse üksnes selliste traktorite suhtes, millel on õhkrehvid ja mille maksimaalne valmistajakiirus on 6–25 km/h, kusjuures need nõuded on mõeldud peamiselt liiklus- ja tööohutuse suurendamiseks, niivõrd kui see on seotud nende traktorite konstruktsiooniga“.
            
         
               8.
            
            
               Märkinud direktiivi 74/150 põhjenduses 4, et „liikmesriikides on kehtestatud kord, et enne turulelaskmist kontrollitakse traktorite vastavust asjakohastele tehnilistele nõuetele; kusjuures seda kontrollimist teostatakse traktoritüüpide osas“, leidis liidu seadusandja direktiivi põhjenduses 6, et „ühenduse tasandil on vaja kehtestada ühenduse tüübikinnitusmenetlus kõigi traktoritüüpide suhtes, et oleks võimalik kontrollida vastavust [ühtlustatud tehnilistele] nõuetele ja et liikmesriigid võiksid tunnustada teistes liikmesriikides tehtud katseid“.
            
         
               9.
            
            
               Direktiivi 74/150 põhjenduse 7 kohaselt „[peab selle] menetlusega […] liikmesriikidel olema võimalik kindlaks teha, kas teatud traktoritüüp on läbinud üksikdirektiivides sätestatud ja tüübikinnitustunnistuses loetletud katsed; kusjuures selle menetluse alusel peab tootjatel olema võimalik täita vastavustunnistus kõigi kinnitatud tüübile vastavate traktorite kohta; kusjuures kõik liikmesriigid peavad sellise tunnistusega traktorit pidama oma riigi seadustega vastavuses olevaks […]“.
            
         
               10.
            
            
               Direktiiv 74/150 tunnistati kehtetuks direktiiviga 2003/37 alates 1. juulist 2005. (
                     5
                  )
            
         
               11.
            
            
               Direktiivi 2003/37 põhjenduses 4 on märgitud:
               „Kuna käesolev direktiiv põhineb täieliku ühtlustamise põhimõttel, peaks ajavahemik, enne mida EÜ tüübikinnitus muutub kohustuslikuks, olema piisavalt pikk selleks, et nimetatud sõidukite tootjatel oleks võimalik kohaneda uue ühtlustatud menetlusega.“
            
         
               12.
            
            
               Direktiivi artiklis 1 on sätestatud:
               „1.   Käesolevat direktiivi kohaldatakse sõidukite tüübikinnituste suhtes sõltumata sellest, kas sõidukid on ehitatud ühes või mitmes etapis. Seda kohaldatakse artikli 2 punktis d määratletud sõidukite suhtes, mille valmistajakiirus on vähemalt 6 km/h.
               Käesolevat direktiivi kohaldatakse samuti nimetatud sõidukite puhul kasutamiseks mõeldud süsteemide, osade ja eraldi seadmestike EÜ tüübikinnituse suhtes.
               2.   Käesolevat direktiivi ei kohaldata:
               
                        a)
                     
                     
                        üksikutele sõidukitele tüübikinnituse andmiseks.
                        Seda menetlust võib siiski kohaldada teatavate sõidukikategooriate suhtes, mis kuuluvad käesoleva direktiivi reguleerimisalasse ja mille puhul on EÜ tüübikinnitus kohustuslik;
                     
                  
                        b)
                     
                     
                        masinate suhtes, mis on spetsiaalselt kavandatud metsanduses kasutamiseks, näiteks skiiderid ja kokkuveotraktorid nagu ISO 6814:2000 standardis määratletud;
                     
                  
                        c)
                     
                     
                        pinnatöötlusmasinate šassiidele ehitatud metsatöötlusmasinate puhul, nagu ISO 6165:2001 standardis määratletud;
                     
                  
                        d)
                     
                     
                        vahetatavate masinate puhul, mis tõstetakse täielikult maapinnast kõrgemale juhul, kui sõidukit, mille külge nad kinnitatakse, kasutatakse teel.“
                     
                  
         
               13.
            
            
               Direktiivi artiklis 2 on ette nähtud:
               „Käesolevas direktiivis kasutatakse järgmisi mõisteid:
               
                        a)
                     
                     
                        EÜ tüübikinnitus – menetlus, millega liikmesriik tõendab, et sõiduk, süsteem, selle osa või eraldi seadmestik vastab käesoleva direktiivi tehnilistele nõuetele; süsteemide, osade ja eraldi seadmestike EÜ tüübikinnitust võib nimetada ka „osa EÜ tüübikinnituseks“;
                     
                  […]
               
                        c)
                     
                     
                        üksikute sõidukite tüübikinnitus – menetlus, millega liikmesriik kinnitab, et individuaalselt tüübikinnituse saanud sõiduk vastab siseriiklikele nõuetele;
                     
                  
                        d)
                     
                     
                        sõiduk – põllu- või metsamajanduses kasutamiseks mõeldud traktor, haagis või pukseeritav vahetatav masin, mis võib olla komplektne, mittekomplektne või komplekteeritud;
                     
                  
                        e)
                     
                     
                        sõidukikategooria – rühm sõidukeid, millel on ühesugused ehituslikud omadused;
                     
                  
                        f)
                     
                     
                        sõidukitüüp tähistab teatavasse kategooriasse kuuluvaid sõidukeid, mis ei erine II lisa A peatükis osutatud oluliste tunnuste osas; lubatud on sõidukitüübi erinevad variandid ja versioonid, mis on sätestatud II lisa A peatükis;
                     
                  […]
               
                        p)
                     
                     
                        tootja – juriidiline või füüsiline isik, kes vastutab EÜ tüübikinnitusasutuse ees kõikide tüübikinnitusmenetluse aspektide osas ning tagab toodangu vastavuse sõltumata sellest, kas ta on kõikide sõiduki, süsteemi, osa või eraldi seadmestiku ehitamise etappidega hõlmatud; tootjateks loetakse ka järgmised:
                        
                                 i)
                              
                              
                                 kõik füüsilised või juriidilised isikud, kes kavandavad või on kavandanud, toodavad või on tootnud oma kasutuseks sõiduki, süsteemi, osa või eraldi seadmestiku;
                              
                           
                                 ii)
                              
                              
                                 kõik füüsilised või juriidilised isikud, kes vastutavad käesoleva direktiivi järgimise tagamise eest ajal, kui sõiduk, süsteem, osa või eraldi seadmestik turule viiakse või kasutusele võetakse;
                                 […]
                              
                           
                  
                        q)
                     
                     
                        kasutuselevõtmine – kavandatud eesmärgil sõiduki esmakordne kasutuselevõtt, kui sõidukit ei ole enne seda vaja tootja või tema poolt määratud esindaja poolt paigaldada või kohandada; kasutuselevõtmise kuupäevaks loetakse kuupäev, millal sõiduk esimest korda registreeriti või esimest korda turule viidi;
                     
                  […]
               
                        z)
                     
                     
                        vastavussertifikaat – III lisas sätestatud dokument, mille tootja esitab tõendamaks, et vastavalt käesolevale direktiivile kinnitatud sõiduk vastab tootmise hetkel kõikidele kohaldatavatele õigusaktidele, ja milles kinnitatakse, et sõidukit võib ilma täiendava kontrollita kõikides liikmesriikides registreerida või kasutusele võtta.“
                     
                  
         
               14.
            
            
               Direktiivi 2003/37 artiklis 3 on ette nähtud:
               „1.   Tootja esitab taotluse sõidukile EÜ tüübikinnituse saamiseks liikmesriigi tüübikinnitusasutusele. Sellele lisatakse I lisas nõutavat teavet sisaldav teatmik.
               […]
               4.   Teatud tüüpi sõiduki, süsteemi, osa või eraldi seadmestiku EÜ tüübikinnitustaotluse võib esitada ainult ühele liikmesriigile. Eraldi taotluse võib esitada iga kinnitatava sõidukitüübi kohta.“
            
         
               15.
            
            
               Direktiivi artiklis 4 on sätestatud:
               „1.   Iga liikmesriik:
               
                        a)
                     
                     
                        annab EÜ tüübikinnituse kõikidele sõidukitüüpidele, mis vastavad teatmiku üksikasjadele, ja vastavalt kategooriale II lisa B peatükis sätestatud üksikdirektiivide tehnilistele nõuetele;
                     
                  […]
               3.   Iga sõidukitüübi puhul, mille osas on EÜ tüübikinnitus antud, selle andmisest keeldutud või see tühistatud, saadab liikmesriigi tüübikinnitusasutus ühe kuu jooksul teiste liikmesriikide tüübikinnitusasutustele EÜ tüübikinnituse koopia koos II lisa C peatükis täpsustatud lisadega.“
            
         
               16.
            
            
               Direktiivi artikli 6 lõikes 1 on ette nähtud:
               „Tootja peab sõiduki EÜ tüübikinnitustunnistuse omanikuna väljastama vastavussertifikaadi.
               Nimetatud tunnistus peab olema kaasas iga komplektse või mittekomplektse sõidukiga, mis on valmistatud kooskõlas kinnitatud sõidukitüübiga, ning selle näidised on esitatud III lisas.“
            
         
               17.
            
            
               Direktiivi 2003/37 artikli 7 lõike 1 esimene lõik sätestab:
               „Liikmesriigid registreerivad uued tüübikinnitusega sõidukid, lubavad nende müüki või kasutuselevõttu nende ehitusviisi ja toimimisviisi alusel juhul, kui neile on lisatud kehtiv vastavussertifikaat.“
            
         
               18.
            
            
               Selle direktiivi artiklis 12 on nähtud ette:
               „1.   Nõukogu võib komisjoni ettepanekul kvalifitseeritud häälteenamusega tunnistada vastavust käesoleva direktiivi ja üksikdirektiivide tingimuste või sätete, mis käsitlevad sõidukite, süsteemide, osade ja eraldi seadmestike EÜ tüübikinnitust, ning rahvusvaheliste määruste või ühenduse ja kolmandate riikide vahel sõlmitud mitme- või kahepoolsete lepingute raames kolmandate riikidega sõlmitud määruste vahel.
               […]
               3.   Käesoleva direktiivi II lisa B peatüki II. B osas sätestatud ja uuesti läbi vaadatud 1958. aasta lepingule lisatud UN/ECE määruste alusel väljastatud tüübikinnituste samaväärsust tunnustatakse.
               […]“
            
         
               19.
            
            
               Direktiivi 2003/37 artikli 23 lõige 1 näeb ette:
               „1.   Kategooriatesse T1, T2 ja T3 kuuluvate sõidukite puhul kohaldavad liikmesriigid käesolevat direktiivi:
               
                        a)
                     
                     
                        uut tüüpi sõidukite suhtes alates 1. juulist 2005;
                     
                  
                        b)
                     
                     
                        kõikide kasutuselevõetavate uute sõidukite suhtes 1. juulist 2009.“
                     
                  
         
               20.
            
            
               Direktiivi 2003/37 artikli 25 kohaselt jõustus direktiiv Euroopa Liidu Teatajas avaldamise päeval, s.o 9. juulil 2003.
            
         B. Leedu õigus
      
      
               21.
            
            
               Põllumajandusministri 1. juuli 2014. aasta määruse nr 3D‑396 (edaspidi „määrus“), millega muudetakse põllumajandusministri 2. oktoobri 2006. aasta määrust nr 3D-384 „Traktorite, iseliikuvate masinate ja põllumajandusmasinate ning nende treilerite registreerimise kord“, (žemės ūkio ministras įsakymas Nr. 3D-396 dėl žemės ūkio ministro 2006 m. spalio 2 d. įsakymo Nr. 3d-384 „dėl traktorių, savaeigių ir žemės ūkio mašinų ir jų priekabų registravimo taisyklių patvirtinimo“ pakeitimo) (
                     6
                  ) punktiga 1 lisati määrusega nr 3D‑384 heaks kiidetud traktorite, iseliikuvate masinate ja põllumajandusmasinate ning nende treilerite registreerimise korrale punkt 191 järgmises sõnastuses:
               „Väljaspool Euroopa Liitu pärast 1. juulit 2009 valmistatud ning liikmesriikides registreerimata kasutatud põllumajanduslikud traktorid registreeritakse selle korra kohaselt, kui need on valmistatud kooskõlas [direktiivis 2003/37] sätestatud nõuetega.“
            
         
         II. Põhikohtuasja asjaolud ja eelotsuse küsimused
      
      
               22.
            
            
               Agrodetalė esitas 1. juulil ja 8. oktoobril 2014 Vilniuse linnavalitsusele taotlused, milles palus traktorite, iseliikuvate masinate ja põllumajandusmasinate ning nende haagiste registris registreerida niisugused kasutatud traktorid, mis on valmistatud Valgevenes pärast 1. juulit 2009.
            
         
               23.
            
            
               Vilniuse linnavalitsus keeldus 4. juuli ja 13. oktoobri 2014. aasta otsustega Agrodetalė taotlust rahuldamast põhjusel, et viimane ei olnud esitanud dokumente, mis kinnitaksid, et need traktorid vastavad määruse nr 3D‑396 punktis 1 sätestatud nõuetele.
            
         
               24.
            
            
               Kui Agrodetalė esitas kaebuse, milles palus need otsused tühistada, peatas Vilniaus apygardos administracinis teismas (Vilniuse omavalitsuse halduskohus, Leedu) 17. veebruari 2015. aasta otsusega menetluse ja esitas Lietuvos vyriausiasis administracinis teismasele (Leedu kõrgeim halduskohus) taotluse analüüsida selle määruse punkti 1 vastavust teatavatele siseriiklikele õigusnormidele, mis on õigusnormide hierarhias ülimuslikud.
            
         
               25.
            
            
               Vilniaus apygardos administracinis teismase (Vilniuse omavalitsuse halduskohus) arvates kohaldatakse direktiiviga 2003/37 kehtestatud tehnilisi nõudeid ainult uute sõidukite registreerimise suhtes enne nende kasutuselevõttu. Viimati nimetatud kohus leiab, et selles direktiivis ei ole seega sätestatud tehnilisi nõudeid kasutatud sõidukite suhtes ning see ei keela liikmesriikidel niisiis registreerida kasutatud sõidukeid, mille puudub EÜ tüübikinnitus ja tootja välja antud vastavussertifikaat.
            
         
               26.
            
            
               Žemės ūkio ministerija (Leedu põllumajandusministeerium) väidab vastupidi, et selle direktiiviga kehtestatud nõudeid kohaldatakse kõikide pärast 1. juulit 2009 valmistatud traktorite suhtes, sealhulgas kasutatud traktorid.
            
         
               27.
            
            
               Võttes arvesse neid lahknevusi, tekib eelotsusetaotluse esitanud kohtul küsimus, kas põllumajandusministeerium võis määrusega nr 3D‑384 heaks kiidetud traktorite, iseliikuvate masinate ja põllumajandusmasinate ning nende treilerite registreerimise korra punktis 191, mis oli lisatud määruse nr 3D-396 punktiga 1, ette näha, et kasutatud traktorite registreerimiseks peavad olema täidetud selle direktiiviga kehtestatud nõuded.
            
         
               28.
            
            
               Selle kohtu arvates on võimalik asuda seisukohale, et direktiiviga 2003/37 kehtestatud tehnilisi nõudeid kohaldatakse ainult uute sõidukite registreerimise suhtes enne nende kasutuselevõttu, see tähendab et selle direktiivi sätetega ei kehtestata tehnilisi nõudeid kasutatud sõidukite suhtes ega keelata liikmesriikidel ka registreerida neid sõidukeid ilma EÜ tüübikinnituse ja tootja välja antud vastavussertifikaadita. Ka rõhutab see kohus, et viidatud direktiivis ei ole täpsustatud, kas sõidukite valmistamise kohal on nende õigusnormide kohaldamise seisukohast tähtsust, eelkõige juhul, kui need sõidukid on valmistatud väljaspool liitu.
            
         
               29.
            
            
               Arvestades, et Lietuvos vyriausiasis administracinis teismases (Leedu kõrgeim halduskohus) pooleli olev vaidlus tõstatab liidu õiguse tõlgendamise küsimusi, otsustas see kohus menetluse peatada ja esitada Euroopa Kohtule järgmised eelotsuse küsimused:
               
                        „1.
                     
                     
                        Kas [direktiivi 2003/37] sätteid kohaldatakse väljaspool Euroopa Liitu toodetud kasutatud sõidukite liidu turule tarnimisele ja nende registreerimisele või võivad liikmesriigid reguleerida selliste sõidukite registreerimist liikmesriigis siseriikliku erikorraga ning kehtestada nõudeid sellise registreerimise suhtes (näiteks kohustuse järgida direktiiviga [2003/37] kehtestatud nõudeid)?
                     
                  
                        2.
                     
                     
                        Kas [direktiivi 2003/37] artikli 23 lõike 1 punkti b tuleb koosmõjus selle direktiivi artikli 2 punktiga q tõlgendada nii, et direktiivi sätteid kohaldatakse kategooriatesse T1, T2 ja T3 kuuluvate masinate suhtes, mis on toodetud pärast 1. juulit 2009?“
                     
                  
         
         III. Õiguslik analüüs
      
      
               30.
            
            
               Oma esimese küsimusega palub eelotsusetaotluse esitanud kohus Euroopa Kohtul sisuliselt selgitada, kas direktiivi 2003/37 tuleb tõlgendada nii, et liikmesriigis niisuguste kasutatud sõidukite registreerimiseks, mis on liikmesriiki imporditud kolmandast riigist, peavad need vastama selles direktiivis sätestatud tehnilistele nõuetele.
            
         
               31.
            
            
               Sellele küsimusele vastamisel põrkuvad kaks väidet.
            
         
               32.
            
            
               Esimese kohaselt – mida pooldavad Agrodetalė, Hispaania valitsus ja komisjon – saab selle direktiiviga kehtestatud korda põllumajanduslikele traktoritele EÜ tüübikinnituse andmise kohta kohaldada ainult uute sõidukite suhtes, see tähendab sõidukite suhtes, mida ei ole veel kunagi registreeritud või kasutusele võetud. Seega ei tohi kolmandast riigist liitu imporditud kasutatud sõidukitele EÜ tüübikinnitust anda ja nende puhul ei pea selle direktiiviga kehtestatud tehnilised nõuded liidu õiguse kohaselt seega täidetud olema. Sellest järeldub, et liikmesriigid võivad vabalt kehtestada nende sõidukite suhtes siseriiklikke erinõudeid. Agrodetalė sõnul peavad need siseriiklikud nõuded olema kooskõlas proportsionaalsuse ja diskrimineerimiskeelu põhimõttega. Hispaania valitsus ja komisjon leiavad erinevalt Agrodetalėst, et liikmesriikidel on direktiiviga 2003/37 kehtestatud tehnilisi nõudeid võimalik halduse üldakti vastuvõtmise pädevust kasutades laiendada kolmandast riigist imporditud kasutatud sõidukitele.
            
         
               33.
            
            
               Teine väide, mida pooldab Leedu valitsus, põhineb vastupidi ideel, et direktiiviga kehtestatud tehniliste nõuete järgimine on kohustuslik kõikide kolmandast riigist liitu imporditud kasutatud sõidukite puhul.
            
         
               34.
            
            
               Esmapilgul võib olla kiusatus asuda seisukohale, et kuna selles direktiivis on mitu korda kasutatud mõistet „uued sõidukid“ (
                     7
                  ), peavad liikmesriigid kindlaks määrama tehnilised nõuded, mis kehtivad kolmandast riigist nende territooriumile imporditud kasutatud sõidukite suhtes. Seega on neil liikmesriikidel ainult võimalus, mitte kohustus kohandada need nõuded direktiiviga 2003/37 kehtestatud nõuetele.
            
         
               35.
            
            
               Ma nõustun siiski Leedu valitsuse seisukohaga, et ühtlustatud tehniliste nõuete kohaldamine kolmandast riigist liitu imporditud kasutatud sõidukite suhtes on kohustuslik – see seisukoht näib mulle ainsana tagavat selle direktiivi kasuliku mõju.
            
         
               36.
            
            
               Meenutan, et selle direktiivi artikli 2 punkti a kohaselt on EÜ tüübikinnitus menetlus, millega liikmesriik tõendab, et sõiduk, süsteem, selle osa või eraldi seadmestik vastab direktiiviga 2003/37 kehtestatud tehnilistele nõuetele.
            
         
               37.
            
            
               EÜ tüübikinnituse regulatsioon rajaneb põhimõttel, et kõiki uusi sõidukeid, mis on toodetud kooskõlas liikmesriigis kinnitatud sõidukitüübiga, võib teistes liikmesriikides vabalt turustada ja registreerida.
            
         
               38.
            
            
               Nagu on märgitud direktiivi 2003/37 põhjenduses 4, põhineb see direktiiv täieliku ühtlustamise põhimõttel. Selle direktiiviga muutus EÜ tüübikinnituse menetlus seega direktiiviga hõlmatud kategooriasse kuuluvate põllu‑ või metsamajanduslike traktorite puhul kohustuslikuks, samas kui varem oli see vabatahtlik. Nii on liikmesriigid direktiivi 2003/37 artikli 23 lõike 1 järgi kohustatud kohaldama seda direktiivi kategooriatesse T1, T2 ja T3 kuuluvate sõidukite puhul esiteks uut tüüpi sõidukite suhtes alates 1. juulist 2005 ning teiseks kõikide kasutuselevõetavate uute sõidukite suhtes 1. juulist 2009. Täielik ühtlustamine tähendab ka, et seoses EÜ tüübikinnitusega kehtestatakse tehnilised nõuded sõidukite ehitus‑ ja toimimisviisile liidu õigusega.
            
         
               39.
            
            
               Direktiivi 2003/37 artikli 3 lõikes 1 sätestatu kohaselt esitab tootja taotluse sõidukile EÜ tüübikinnituse saamiseks liikmesriigi tüübikinnitusasutusele. Sellele lisatakse I lisas nõutavat teavet sisaldav teatmik.
            
         
               40.
            
            
               Direktiivi artikli 4 lõike 1 punktist a ilmneb, et EÜ tüübikinnitus antakse kõikidele sõidukitüüpidele, mis vastavad teatmiku üksikasjadele ja vastavalt kategooriale direktiivi 2003/37 II lisa B peatükis sätestatud üksikdirektiivide tehnilistele nõuetele.
            
         
               41.
            
            
               Direktiivi artikli 4 lõike 3 kohaselt saadab liikmesriigi tüübikinnitusasutus iga sõidukitüübi puhul, mille osas on EÜ tüübikinnitus antud, selle andmisest keeldutud või see tühistatud, teiste liikmesriikide tüübikinnitusasutustele EÜ tüübikinnituse koopia.
            
         
               42.
            
            
               Direktiivi artikli 6 lõikes 1 on nähtud ette, et tootja peab sõiduki EÜ tüübikinnitustunnistuse omanikuna väljastama vastavussertifikaadi, mis näitab, et sõiduk on valmistatud kooskõlas kinnitatud sõidukitüübiga. Nimetatud sertifikaat peab olema kaasas iga uue sõidukiga, mis on saanud EÜ tüübikinnituse.
            
         
               43.
            
            
               Uute sõidukite puhul, mis on saanud EÜ tüübikinnituse ja millega on kaasas kehtiv vastavussertifikaat, ei saa nõuda nende tehniliste omaduste uut heakskiitmist ega seda, et need vastaksid oma ehitus‑ ja toimimisviisi osas veel täiendavatele tehnilistele nõuetele, välja arvatud juhul, kui pärast tootja tehasest väljumist on neid sõidukeid ilmselgelt muudetud. Siseriiklikud õigusnormid, mille kohaselt nõutakse kehtiva ühenduse vastavussertifikaadi saanud mootorsõidukite registreerimiseks, et esitataks siseriiklik tunnistus, mis tõendab nende vastavust siseriiklikele nõuetele, ei ole seega lubatud. (
                     8
                  )
            
         
               44.
            
            
               Sõidukeid, mis on kinnitatud ühes liikmesriigis nii, et järgiti neid ühtlustatud norme, võib seejärel kogu liidus õiguspäraselt turustada.
            
         
               45.
            
            
               Tüübikinnitusmenetlusega liidu tasandil on seega kehtestatud erinevate liikmesriikide kinnitamisasutuste direktiiviga 2003/37 ja eridirektiividega kehtestatud nõuetele vastavuse kontrolli vastastikuse tunnustamise süsteem. (
                     9
                  )
            
         
               46.
            
            
               Selle direktiivi artikli 7 lõikes 1 on nähtud ette, et „[l]iikmesriigid registreerivad uued tüübikinnitusega sõidukid, lubavad nende müüki või kasutuselevõttu nende ehitusviisi ja toimimisviisi alusel juhul, kui neile on lisatud kehtiv vastavussertifikaat“. Sama loogika kohaselt on määruse (EL) nr 167/2013 (
                     10
                  ) artikli 5 lõikes 2 sätestatud, et „[l]iikmesriigid lubavad turule lasta, registreerida ja kasutusele võtta vaid selliseid sõidukeid[…], mis vastavad käesoleva määruse nõuetele“. Sama määruse artikli 5 lõikes 3 on märgitud, et „[l]iikmesriigid ei keela, piira ega takista sõidukite[…] turulelaskmist, registreerimist või kasutuselevõtmist põhjustel, mis on seotud nende konstruktsiooni ja töötamise käesoleva määrusega hõlmatud aspektidega, kui need vastavad määruse nõuetele“.
            
         
               47.
            
            
               Asjaolu, et tüübikinnituse menetlus on mõeldud kohaldamiseks teatavat tüüpi sõiduki suhtes enne selle seeriatootmisse laskmist, ei välista minu arvates seda, et liikmesriik võiks teha järeldused sellest, kui kolmandast riigist imporditud kasutatud sõidukil ei ole vastavussertifikaati, nagu see on põhikohtuasjas.
            
         
               48.
            
            
               Nagu Agrodetalė on oma kirjalikes seisukohtades märkinud, on põhikohtuasjas käsitletavatel traktoritel vastavustunnistused või kinnitused, mida säilitatakse riiklikus sõidukite katsetamise keskuses. Agrodetalė sõnul õigustab seda, et nendel traktoritel ei ole vastavussertifikaati, ainult asjaolu, et nende saasteainete heitkogused ületavad vaevalt mõne kümnendiku protsendipunkti võrra nõuded, mis peavad EÜ tüübikinnituse saamiseks täidetud olema.
            
         
               49.
            
            
               Eelneva põhjal näib seega, et põhikohtuasjas käsitletavatel traktoritel ei ole vastavussertifikaati, sest need ei vasta Euroopa Parlamendi ja nõukogu 22. mai 2000. aasta direktiiviga 2000/25/EÜ põllumajandus- ja metsatraktorite mootoritest paisatavate gaasiliste ja tahkete osakeste heitmete vastu võetavate meetmete kohta, millega muudetakse direktiivi 74/150 (
                     11
                  ), kehtestatud tehnilistele nõuetele.
            
         
               50.
            
            
               Tuleb märkida, et kolmandast riigist liikmesriiki imporditud uut sõidukit ei saa seal registreerida, kui see kuulub direktiiviga 2003/37 hõlmatud sõidukikategooriasse ega kuulu sõidukitüüpi, mis on saanud EÜ tüübikinnituse.
            
         
               51.
            
            
               Sellega seoses on vähe tähtsust sõiduki tootmise kohal. Nagu komisjon õigesti märgib, ei ole EÜ tüübikinnituse andmine seotud uue sõiduki valmistamise kohaga. Direktiivi 2003/37 tuleb seega kohaldada samamoodi, ükskõik kas uus sõiduk on valmistatud liidus või väljaspool seda.
            
         
               52.
            
            
               Juhin muide tähelepanu, et nagu komisjon märkis oma ettepanekus võtta vastu Euroopa Parlamendi ja nõukogu määrus mootorsõidukite ja nende haagiste ning selliste sõidukite jaoks ette nähtud süsteemide, osade ja eraldi seadmestike tüübikinnituse ja turujärelevalve kohta (
                     12
                  ), on õigus kõiki uusi sõidukeid, mis on toodetud vastavalt ühe liikmesriigi poolt tüübikinnituse saanud sõidukitüübile, vabalt turustada ja registreerida teistes liikmesriikides „tagatud kõigile sellistele sõidukitele sõltumata tootmiskohast. See tähendab, et ka väljaspool [liitu] toodetud sõidukeid võib vabalt importida [l]iitu, kui nende tootja on tõestanud, et need on toodetud vastavalt ühes [liidu] liikmesriigis tüübikinnituse saanud sõidukitüübile“. (
                     13
                  )
            
         
               53.
            
            
               Seega kohaldatakse direktiivi 2003/37 artikli 7 lõikes 1 sätestatud kehtiva vastavussertifikaadi nõuet mitte ainult liidus valmistatud uute sõidukite suhtes, vaid ka väljaspool liitu valmistatud ja kolmandast riigist liitu imporditud uute sõidukite suhtes.
            
         
               54.
            
            
               Minu arvates oleks paradoksaalne ja võiks kutsuda esile kuritarvitusi, kui nõustuda seisukohaga, et kolmandast riigist liitu imporditud kasutatud sõiduki võib siiski registreerida, kui sellel ei ole vastavussertifikaati. Seega võib liikmesriik, kuhu kõnealune sõiduk imporditakse, minu arvates direktiivi 2003/37 artikli 7 lõike 1 alusel keelduda selle sõiduki registreerimisest.
            
         
               55.
            
            
               Ma arvan nimelt, et niisuguses olukorras tuleb kolmandast riigist imporditud kasutatud sõidukit, mis ei ole saanud tüübikinnitust ja võetakse liidus esmakordselt kasutusele, pidada uueks sõidukiks ja selle suhtes tuleb direktiivi 2003/37 järgi seega kohaldada sama õiguslikku korda.
            
         
               56.
            
            
               Selle direktiivi mitmes sättes on kasutatud mõistet „uued sõidukid“ (artikli 7 lõige 1, artikli 10 lõige 1 ja artikli 23 lõike 1 punkt b), kuid seda mõistet ei ole siiski määratletud.
            
         
               57.
            
            
               Seevastu on selle mõiste määratlus toodud määruse nr 167/2013 artikli 3 punktis 37. Selles sättes on täpsustatud, et „uus sõiduk“ on „sõiduk, mida ei ole varem registreeritud ega kasutusele võetud“. Nii direktiivi 2003/37 artikli 2 punktis q kui ka määruse nr 167/2013 artikli 3 punktis 40 on märgitud, et niisugune kasutuselevõtmine on esmakordne ettenähtud otstarbel kasutamine liidus.
            
         
               58.
            
            
               Selles olukorras on minu arvates võimalik asuda seisukohale, et direktiiv 2003/37 on kohaldatav kolmandast riigist imporditud kasutatud sõidukite suhtes, mida kasutatakse liidus esmakordselt.
            
         
               59.
            
            
               Leian ka, et analoogia alusel tuleb kohaldada seisukohta, mida komisjon on väljendanud „masinadirektiivi“ 2006/42/EÜ (
                     14
                  ) kohaldamise juhendi punktis 72. Komisjon märgib selles õigusnormis, et „[ü]ldiselt ei kohaldata masinadirektiivi kasutatud masinate turuleviimise suhtes“ ning et „sellel reeglil“ on „erand“. „„Masinadirektiivi“ kohaldatakse kasutatud masinate suhtes, mis paisati müüki või kasutusse esmakordselt väljaspool liitu, kui seejärel viidi need esmakordselt turule või võeti kasutusele liidus“ [mitteametlik tõlge]. (
                     15
                  )
            
         
               60.
            
            
               Nagu Leedu valitsus on sisuliselt väitnud, on „uute sõidukite“ mainimine direktiivi 2003/37 artikli 7 lõikes 1 seletatav sellega, et siseturul ei ole võimalik võtta kasutusele direktiiviga hõlmatud kategooriasse kuuluvaid sõidukeid, mis toodeti liidus, kuid ei saanud EÜ tüübikinnitust, mis tähendab, et neid sõidukeid ei saanud varem kasutusele võtta ja need on seega uued. Samamoodi võib öelda, et kui need kolmandas riigis valmistatud uued sõidukid imporditakse liitu, peavad need enne, kui neid võib turustada, saama EÜ tüübikinnituse.
            
         
               61.
            
            
               Kui direktiivis 2003/37 ette nähtud toimingud on tehtud, võivad sõidukid vabalt liigelda liidu kõikides liikmesriikides ning direktiiviga kehtestatud nõudeid ei tohi nende suhtes põhimõtteliselt uuesti kohaldada. Kõik kasutatud sõidukid, mis kuulusid uuest peast liidu teisese õigusega hõlmatud kategooriasse ja võeti liidus kasutusele, kuuluvad seega sõidukikategooriatesse, mis on saanud EÜ tüübikinnituse. ELTL artikli 28 alusel ei tohi nendega kauplemist liikmesriikide vahel niisiis seejärel takistada.
            
         
               62.
            
            
               Eelnevast tuleneb, et direktiiviga 2003/37 püütakse tagada, et esmakordselt liidus turule viidavad sõidukid vastavad liidus ühtlustatud tehnilistele nõuetele, kuid tüübikinnituse saanud sõidukite hilisemat liiklemist liikmesriikide vahel reguleerib liidu esmane õigus.
            
         
               63.
            
            
               Nagu Leedu valitsus märkis, on käesolevas kohtuasjas siiski tegemist olukorraga, kus kasutatud sõidukid, mille suhtes ei ole EÜ tüübikinnituse menetlust kunagi kohaldatud, imporditi liitu kolmandast riigist, see tähendab neid ei ole liidu liikmesriikides kunagi kasutusele võetud. Ma arvan nagu see valitsuski, et neid sõidukeid, mis võeti liidu turul esmakordselt kasutusele, tuleb pidada uuteks sõidukiteks direktiivi 2003/37 tähenduses.
            
         
               64.
            
            
               Kokkuvõttes põhineb traktorite vaba liikumine liidus seisukohal, et need said uutena, see tähendab enne esmakordset kasutuselevõttu EÜ tüübikinnituse.
            
         
               65.
            
            
               Minu arvates peavad kasutatud traktorite suhtes, mis imporditakse kolmandast riigist ja võetakse liidus esmakordselt kasutusele, kehtima samal tasemel nõuded.
            
         
               66.
            
            
               See lahendus on kooskõlas direktiiviga 2003/37 kehtestatud süsteemiga, mis rajaneb põhimõttel, et kõikide teatavatesse kategooriatesse kuuluvate sõidukite suhtes tuleb enne nende esmakordset kasutuselevõttu liidus kohaldada ühtseid tehnilisi nõudeid.
            
         
               67.
            
            
               Lisan, et kui nõustuda tõlgendusega, et kolmandast riigist liitu imporditud kasutatud sõidukite suhtes ei kehti ühtlustatud tehnilised nõuded, valitseks oht, et neid nõudeid eiratakse, nagu Leedu valitsus sisuliselt märkis. Siis piisaks nende nõuete järgimata jätmiseks sellest, kui importija või turustaja deklareerib, et impordib kasutatud sõidukeid. Tuleb ka märkida, et kui esmakordselt liidus turuleviidavate kasutatud sõidukite suhtes ei kohaldataks direktiiviga 2003/37 kehtestatud tehnilisi nõudeid, saaksid nende importijad või turustajad konkurentsieelise niisuguste sõidukite tootjate, importijate ja turustajate ees, mida ei ole kunagi kasutusele võetud.
            
         
               68.
            
            
               Selline tõlgendus oleks vastuolus ka siseturu tugevdamise eesmärgiga, mida taotleti direktiiviga 74/150, seejärel direktiiviga 2003/37 ja mida nüüd taotletakse määrusega nr 167/2013. Kui traktorite suhtes kohaldatavate tehniliste nõuete ühtlustamises tekitada lõhe, satuksid ohtu ka liiklusohutuse, tööohutuse ja keskkonnakaitse tagamise eesmärgid.
            
         
               69.
            
            
               Kui jätta kolmandast riigist liitu imporditud kasutatud sõidukite suhtes kohaldatavate tehniliste nõuete kindlaksmääramine liikmesriikide hooleks, tekiksid nende liikmesriikide vahel lahknevused, mis takistaksid kolmandast riigist imporditud kasutatud sõidukite liiklemist nende riikide vahel. Sellega kaasnev siseturu killustumine on vastuolus mitte üksnes nimetatud siseturu tugevdamise eesmärgiga, vaid ka direktiivi 2003/37 põhjenduses 4 väljendatud põhimõttega, mille kohaselt rajaneb see direktiiv täieliku ühtlustamise põhimõttel.
            
         
               70.
            
            
               Eelotsusetaotluse esitanud kohus peab siiski kontrollima, kas selle direktiivi artikli 12 lõikes 3 ette nähtud samaväärsussüsteemi saab viia ellu käesoleva kohtuasja raames. Selle sätte kohaselt „[tunnustatakse k]äesoleva direktiivi II lisa B peatüki II. B osas sätestatud ja uuesti läbi vaadatud 1958. aasta lepingule lisatud UN/ECE määruste alusel väljastatud tüübikinnituste samaväärsust“. Keeldumine registreerida Agrodetalė imporditud kasutatud traktoreid võib olla vastuolus selle süsteemi elluviimisega.
            
         
               71.
            
            
               Lõpuks täpsustan vastuseks teisele küsimusele, et eelnev analüüs kõneleb sellest, et kolmandast riigist liitu imporditud uute ja kasutatud sõidukite liidus esmakordse kasutusele võtmise suhtes kohaldatavad tingimused peavad olema samad. Direktiivi 2003/37 artikli 23 lõike 1 punkti b kohaselt peavad kolmandast riigist liitu imporditud kasutatud sõidukid seega vastama selle direktiiviga kehtestatud tehnilistele nõuetele, kui tegemist on sõidukitega, mis võetakse liidus esmakordset kasutusele alates 1. juulist 2009.
            
         
         IV. Ettepanek
      
      
               72.
            
            
               Eelnevate kaalutluste põhjal teen ettepaneku vastata Lietuvos vyriausiasis administracinis teismasele (Leedu kõrgeim halduskohus) järgmiselt:
            
         Euroopa Parlamendi ja nõukogu 26. mai 2003. aasta direktiivi 2003/37/EÜ põllu- või metsamajanduslike traktorite, nende haagiste ja pukseeritavate vahetatavate masinate, ja nende masinate jaoks mõeldud süsteemide, nende osade ja eraldi seadmestike tüübikinnituse andmise kohta ja direktiivi 74/150/EMÜ kehtetuks tunnistamise kohta (muudetud komisjoni 18. märtsi 2014. aasta direktiiviga 2014/44/EL) tuleb tõlgendada nii, et liikmesriigis niisuguste kasutatud sõidukite registreerimiseks, mis on liikmesriiki imporditud kolmandast riigist ja mis kuuluvad direktiiviga 2003/37 hõlmatud kategooriatesse, peavad need enne nende esmakordset kasutuselevõtmist Euroopa Liidus, kui see leidis aset alates 1. juulist 2009, vastama selles direktiivis sätestatud tehnilistele nõuetele.
      (
            1
         )	Algkeel: prantsuse.
      (
            2
         )	ELT 2003, L 171, lk 1; ELT eriväljaanne 13/31, lk 311.
      (
            3
         )	ELT 2014, L 82, lk 20; edaspidi „direktiiv 2003/37“.
      (
            4
         )	EÜT 1974, L 84, lk 10; ELT eriväljaanne 13/02, lk 68.
      (
            5
         )	Vt direktiivi 2003/37 artikli 24 lõige 1.
      (
            6
         )	Žin., 2014, nr 9566, edaspidi „määrus nr 3D-396“.
      (
            7
         )	Vt direktiivi 2003/37 artikli 7 lõige 1, artikli 10 lõige 1 ja artikli 23 lõike 1 punkt b.
      (
            8
         )	Vt kohtuotsus, 29.5.1997, VAG Sverige (C‑329/95, EU:C:1997:256).
      (
            9
         )	Vt analoogia alusel kohtuotsus, 18.11.2010, Lahousse ja Lavichy (C‑142/09, EU:C:2010:694, punkt 27).
      (
            10
         )	Euroopa Parlamendi ja nõukogu 5. veebruari 2013. aasta määrus põllu- ja metsamajanduses kasutatavate sõidukite kinnituse ja turujärelevalve kohta (ELT 2013, L 60, lk 1). Nagu näitab selle määruse artikli 76 lõige 1, tunnistati direktiiv 2003/37 sellega kehtetuks alates 1. jaanuarist 2016.
      (
            11
         )	EÜT 2000, L 173, lk 1; ELT eriväljaanne 13/25, lk 365.
      (
            12
         )	COM(2016) 31 final, mis esitati 27. jaanuaril 2016.
      (
            13
         )	Selle ettepaneku seletuskirja punkt 3.2, lk 6.
      (
            14
         )	Euroopa Parlamendi ja nõukogu 17. mai 2006. aasta direktiiv 2006/42/EÜ, mis käsitleb masinaid ja millega muudetakse direktiivi 95/16/EÜ (ELT 2006, L 157, lk 24).
      (
            15
         )	Selle juhendi 2. väljaanne, juuni 2010, lk 61.